Mi fevele, il gno Friûl, cun vôs di une mughe, vôs che e nas de cente di cret inlidrisade, dutun di indurance e un nuie di tiere…
O scolti lis sôs peraulis e lagrimis a memoreâ di fantats e oms che a polsin là sù in mont, vitimis sacrificadis par dai interes no juscj…
o sint jevâsi sù suspîrs e cjarecis lizeris che a vongolin viers lis maris e la int cjare che ju sossolin intal cûr…
Lu lei, il gno Friûl, jenfri lis pagjinis di storiis, liendis e contis che lu faserin unic intal so vivût storic dai avigniments.
E je Udin che mi niçule cul cercin de sô culture, furlanetât, sintiments, profums e nasebogns… cuasi un vongolâ lizêr che si jeve di parsore de poesie e musicalitât de lenghe furlane.
Mi involuce, il gno Friûl, cui siei profums jenfri la brume marine, inte Basse. Mi incjoche cul so piçâ salmastri des isulutis, mi sossole cul crevâsi des ondis cuintri i scois di cret, baraçs e splazis salvadis.
Mi niçule, il gno Friûl, cu la musiche dal lizêr piuleç di creaturis che a àn sielt il bombâs d’amôr des cjanis palustris e fros di jerbe par il lor prin piuc ae vite… intal gno Friûl.
di Barbara Battel
fur_Latn fur_Latn fur_Latn fur_Latn fur_Latn fur_Latn fur_Latn scn_Latn